Thailand Pass ระบบลงทะเบียนออนไลน์ขอรับหนังสือรับรองการเดินทางเข้าราชอาณาจักร สำหรับผู้เดินทางโดยเครื่องบิน
นางณพิชญา เทพรอด ผู้ช่วยผู้อำนวยการสำนักงานพัฒนารัฐบาลดิจิทัล (องค์การมหาชน) กล่าวถึง Thailand Pass ระบบลงทะเบียนออนไลน์ขอรับหนังสือรับรองการเดินทางเข้าราชอาณาจักรไทย สำหรับผู้เดินทางทั้งคนไทยและต่างชาติที่จะเข้าไทยโดยทางเครื่องบิน ซึ่งจะนำมาใช้แทนระบบเดิม Certificate of Entry หรือ COE รองรับการเปิดประเทศ ขณะนี้ระบบ Thailand Pass พร้อมแล้ว จะเริ่มเปิดให้ลงทะเบียนผ่านเว็ปไซต์ tp.consular.go.th ได้ตั้งแต่วันที่ 1 พฤศจิกายนนี้ เวลา 09.00 น.เป็นต้นไป โดยระบบนี้จะช่วยให้ผู้เดินทางสามารถประเมินตนเองเพื่อเตรียมพร้อมและยื่นเอกสารออนไลน์เพื่อรับการตรวจประเมินล่วงหน้า ลดความผิดพลาดในการตรวจเอกสารเพราะเมื่อเอกสารเป็นเอกสารดิจิทัลจะมี AI ช่วยตรวจสอบ ทำให้ผู้เดินทางไม่ต้องถือเอกสารจำนวนมากเพราะจะแปลงเป็นการสแกนคิวอาร์โค้ด มาถึงเพียงยื่นคิวอาร์โค้ด ให้เจ้าหน้าที่สแกน ตรวจยืนยันตัวตน ลดความแออัด ณ จุดคอย ลดการสัมผัสขณะต้องยื่นเอกสารให้เจ้าหน้าที่ จากการทดสอบระบบ Thailand Pass ใช้เวลาตรวจเอกสารใช้เวลาแค่ 17 วินาทีต่อคน ขณะที่ระบบ COE เดิมใช้เวลานาน 5 นาทีต่อคน ทั้งนี้ยืนยันระบบ Thailand Pass มีความปลอดภัยยึดเรื่องการรักษาข้อมูลส่วนบุคคลตามมาตรฐานสากล